text: Sæsonen er slut for Michael V. Knudsen
  24 februar 2010 kl. 16.13
  Flensburg-Handewitts danske landsholdsspiller i håndbold Michael V. Knudsen er ude resten af sæsonen med en knæskade, oplyser klubben i en pressemeddelelse.
  Der kommer ikke mere håndbold på programmet i denne sæson for den danske landsholdsspiller Michael V. Knudsen.
  Stregspilleren skal i løbet af de næste par dage opereres i sit venstre knæ, som han fik beskadiget under EM i Østrig i januar.
  Det skriver Knudsens tyske klub, Flensburg-Handewitt, i en pressemeddelelse.
  - Først da han blev undersøgt i Flensburg gik skadens alvor op for os. Et alternativ til en operation eksisterer ikke, siger Flensburg-Handewitts holdlæge Hauke Mommsen.
  
  Utilfredse med landsholdet
  Klubbens ledelse var alt andet end tilfreds med det danske landsholds lægestab, da 31-årige Michael V. Knudsen vendte hjem fra EM med et forværret knæ og en fibersprængning i højre ben.
  Flensburg-Handewitts formand, Holger Kaiser, ærgrer sig også over, at danskeren nu må sidde ude i resten af sæsonen med endnu en skade i Knudsens notorisk belastede knæ.
  - Michael er en af verdens bedste på sin position, og hans skade påvirker os selvfølgelig. Vi ønsker ham god bedring, siger Holger Kaiser.
  Flensburg-Handewitt må undvære Michael V. Knudsen i de resterende 14 kampe i den tyske Bundesliga.
  